## La Generalitat restablix la circulació en 17 carreteres de les 18 afectades per les inundacions amb l’obertura de l’últim tram danyat de la CV-50

*** Han finalitzat les obres provisionals per a restablir la circulació en esta via que dona servici a municipis com Cheste, Vilamarxant i Real**

La Generalitat continua avançant en la recuperació de les carreteres de la xarxa autonòmica amb l’obertura de l’últim tram que quedava pendent d’obrir en la CV-50, tancat pels greus danys que hi ha hagut en les seues infraestructures.

Amb esta obertura es completa la recuperació de 17 carreteres de les 18 afectades per la riuada, alguna de les quals parcialment, la qual cosa permet reactivar la mobilitat i la connexió de les poblacions més afectades.

Per a l’obertura de la CV-50, la Conselleria de Medi Ambient, Infraestructures i Territori ha dut a terme una sèrie d’actuacions de condicionament i restauració de grans estructures i passarel·les danyades en tres trams de la via.

En el terme municipal de Cheste, la Generalitat ha fet els treballs necessaris per a adequar el pont de la CV-50 i fer possible que la Unitat Militar d’Emergències (UME) poguera instal·lar una estructura metàl·lica provisional en el tram del pont original que va ser destruït a causa de les inundacions.

Com a fase prèvia, s’han executat labors de reforç en la fonamentació i s’han preparat els suports necessaris per a la instal·lació del pont Mabey de l’UME, que té una longitud aproximada de 30 metres i substituïx provisionalment el tram del viaducte que va desaparéixer amb la riuada.

Una vegada instal·lada l’estructura, la Generalitat s’ha encarregat dels treballs finals amb la col·locació de rampes per a retornar al municipi de Cheste la connectivitat amb l’autovia A-3. Després de considerar finalitzada esta solució provisional per a restablir el trànsit en la CV-50, continuaran les obres per a la reconstrucció definitiva del pont.

Estos treballs se sumen als realitzats en els altres dos trams danyats d’esta via que ja van ser oberts en les últimes setmanes. Així, s’ha dut a terme la reconstrucció provisional d’un segon pont en el PK 74+000 de la CV-50. A més, a Vilamarxant i a Real s’han reforçat també les fonamentacions d’altres estructures i s’han restaurat completament les passarel·les per als vianants.

L’obertura de la CV-50 s’unix a la resta de carreteres que la Generalitat ha anat reobrint progressivament. Cal recordar que les primeres vies obertes en la zona zero van ser la CV-400 i la CV-407, a on es van retirar nombrosos obstacles i vehicles sinistrats que impossibilitaven el pas. D’altra banda, es va eliminar una important capa de fang i es va restaurar l’enllumenat per a permetre la circulació.

Així mateix, fa quinze dies, la Generalitat procedia a l’obertura de la CV-33, la CV-390, la CV-403, la CV-42 i un tram de la CV-36.

Fecha: 28/11/2024